KIRJALLINEN KYSYMYS P-0134/98 komissiolle esittäjä(t): Georg Jarzembowski (PPE) (23. tammikuuta 1998)

Aihe: Laivanrakennusteollisuus

Euroopan laivanrakennusteollisuus toimii vaikeissa kilpailuolosuhteissa. Laajojen, kansainvälisiä markkinoita vääristävien tukitoimien seurauksena maailmaan on kehittynyt ylikapasiteettia. USA ei vieläkään ole ratifioinut yhtenäisiin kilpailuedellytyksiin tähtäävää OECD:n yleissopimusta vuodelta 1994. EU:ssa laivanrakennusteollisuuden tukitoimia järjestellään tästä huolimatta oikeutetusti uudelleen - tarkoitus on erityisesti luopua kokonaan tilauskohtaisista tuista - mutta Kaukoidän telakoita tuetaan entiseen tapaan massiivisilla subventioilla, jotka vääristävät kilpailua. Itä-Aasian rahoitusmarkkinoiden romahdettua vaarana on nyt IMF:n tarjoaman miljardiluokan rahoituksen vuoksi, että ylikapasiteetti voidaan säilyttää ja siten kilpailun vääristyminen jatkuu. Esitänkin komissiolle seuraavat kysymykset:

1. Onko komissio tutkinut, missä määrin IMF:n tarjoamia varoja käytetään myös maailmanmarkkinoilla johtavassa asemassa olevan Etelä-Korean valtion tukeman laivanrakennusteollisuuden hyväksi? Jos on, mikä oli tutkimuksen tulos? Jos ei, miksi ei ja aikooko se vielä tutkia asiaa?

2. Missä määrin komissio on ryhtynyt keskusteluihin jäsenvaltioiden kanssa varmistaakseen, että jäsenvaltiot eivät IMF-maksujen ja niiden avulla toteutettavan eteläkorealaisten telakoiden tuen kautta kanavoituvalla epäsuoralla avullaan tee tyhjäksi eurooppalaista laivanrakennuspolitiikkaa, jonka tavoitteena on oltava kilpailukykyisen eurooppalaisen laivanrakennusteollisuuden luominen?

Komission jäsenen Sir Leon Brittanin komission puolesta antama vastaus (23. helmikuuta 1998)

Komissio on neuvoston pyynnöstä antanut sille laivanrakennusteollisuuden uutta tukijärjestelmää koskevan ehdotuksen, jonka ansiosta voidaan varmistaa Euroopan teollisuuden kilpailukyky tulevaisuudessa ja valmistaa sitä uuden vuosituhannen haasteisiin. Komissio on ottanut ehdotuksessaan huomioon Taloudellisen yhteistyön ja kehityksen järjestön (OECD) sopimuksen voimaantulon mahdollisen viivästymisen tai sen, ettei kyseinen sopimus voi tulla voimaan, koska Yhdysvallat ei sitä ratifioi.

Komissio jatkaa ponnistelujaan, jotta Yhdysvallat ratifioisi OECD-sopimuksen, jonka täytäntöönpanoa komissio pitää erittäin tärkeänä tavoitteena.

Komissio on arvoisan parlamentin jäsenen tavoin huolissaan Aasian rahoituskriisistä ja sen mahdollisista vaikutuksista Korean laivanrakennusteollisuuteen. Se seuraa yhteistyössä jäsenvaltioiden kanssa kriisin mahdollista vaikutusta yhteisön teollisuuteen.

Korean hyväksymässä Kansainvälisen valuuttarahaston (IMF) suunnitelmassa määrätään ainoastaan rahoitus- ja pankkijärjestelmän sortumiselta pelastavasta rahoitustuesta, eikä varojen myöntämisestä teollisuuden aloille. IMF:n viranomaiset ovat päinvastoin painottaneet sitä, että tukea ei saisi koskaan käyttää pelastamaan vaikeuksissa olevia yrityksiä. IMF:n vaatimien rakenneuudistusten sekä Korean pankkien lainojen myöntämiselle asettamien ja vakavaraisuussääntöjä koskevien erittäin tiukkojen edellytysten ansiosta voidaan varmasti välttää niiden virheiden toistaminen, jotka saivat Korean telakat investoimaan liiallisesti ja ajoivat monet niistä konkurssiin.

Kun neuvostossa käsiteltiin tulevaa tukijärjestelmää, Korean kysymyksestä keskusteltiin laajalti samoin kuin vaaroista, joita wonin devalvoiminen yhteisön teollisuudelle aiheuttaa. Jäsenvaltiot, jotka ovat IMF:n jäseniä ja voivat sen vuoksi vaikuttaa kyseisiin päätöksiin, ovat täysin tietoisia siitä, että niiden on oltava erittäin valppaita kyseisessä asiassa.

Komissio ei ole edustettuna IMF:ssä, mutta se seuraa erittäin tiiviisti tilanteen kehittymistä. Se pyytää neuvostoa kiinnittämään huomiota vaaroihin, jotka liittyvät tuen käyttöön yhteisön etujen vastaisesti erityisesti laivanrakennusteollisuudessa. Jos osoittautuu tarpeelliseksi, se voisi ehdottaa jäsenvaltioille kyseistä asiaa koskevan yhteisen kannan vahvistamista, joka annettaisiin tiedoksi IMF:ssä asiaa käsitteleville tahoille vaarasta varoittamiseksi.